《和邻几持国景德寺纳凉》
宋代·刘敞

四时急相乘，五月大火中。天地为炽炉，万物皆沸铜。

吁嗟望云汉，长啸怀清风。覆载虽高厚，局蹐似不容。

蚩蚩道旁子，奔走劳厥躬。外以尘土伤，内为利害攻。

狂酲无由濯，势与群物终。安知逍遥游，采真得所从。

宝宇豁高严，剧谈叩真空。虚白从中来，清凉脱樊笼。

惜哉但独乐，不与斯人同。作诗寄妙赏，藐若凌青穹。

依隐或玩世，诡时在不逢。三复金玉音，旷然已发矇。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。